b'\n_START_ARTICLE_\nOfloksasiini\n_START_SECTION_\nVaikutusmekanismi ja k\xc3\xa4ytt\xc3\xb6kohteet\n_START_PARAGRAPH_\nOfloksasiini est\xc3\xa4\xc3\xa4 bakteerien DNA-gyraasientsyymin toimintaa, mink\xc3\xa4 vuoksi DNA:n kahdentuminen ei onnistu eiv\xc3\xa4tk\xc3\xa4 bakteerit p\xc3\xa4\xc3\xa4se kasvamaan ja lis\xc3\xa4\xc3\xa4ntym\xc3\xa4\xc3\xa4n. Yhdiste on laajakirjoinen antibiootti ja tehoaa useisiin sek\xc3\xa4 grampositiivisiin ett\xc3\xa4 gramnegatiivisiin bakteereihin. Yhdisteen S-enantiomeeri on raseemista seosta 8\xe2\x80\x93128 kertaa tehokkaampi ja sit\xc3\xa4 myyd\xc3\xa4\xc3\xa4nkin my\xc3\xb6s puhtaana enantiomeerina nimell\xc3\xa4 levofloksasiini. Ofloksasiinia voidaan k\xc3\xa4ytt\xc3\xa4\xc3\xa4 muun muassa salmonellan, korvatulehdusten, virtsatulehdusten ja tippurin hoitoon.\n_START_SECTION_\nSynteesi\n_START_PARAGRAPH_\nOfloksasiinin seitsenvaiheisen synteesin l\xc3\xa4ht\xc3\xb6aine on 2,3,4-difluorinitrobentseeni. Ensimm\xc3\xa4isess\xc3\xa4 vaiheessa yhdiste reagoi em\xc3\xa4ksisiss\xc3\xa4 olosuhteissa muodostaen 2,3-difluori-6-nitrofenolia, jonka hydroksyyliryhm\xc3\xa4 alkyloidaan em\xc3\xa4ksisiss\xc3\xa4 olosuhteissa klooriasetonin avulla kaliumjodidin toimiessa katalyyttin\xc3\xa4. Muodostuva yhdiste reagoi vedytett\xc3\xa4ess\xc3\xa4 Raney-nikkelin toimiessa katalyyttin\xc3\xa4 muodostaen bentsoksatsiinijohdannaisen. T\xc3\xa4m\xc3\xa4 johdannainen reagoi seuraavassa vaiheessa dietyylietoksimetyleenimalonaatin kanssa ja t\xc3\xa4m\xc3\xa4 johdannainen reagoi edelleen polyfosforihapon l\xc3\xa4sn\xc3\xa4 ollessa syklisoituen kinoliinirakenteiseksi yhdisteeksi. Kaksi viimeist\xc3\xa4 ofloksasiinin synteesin vaihetta ovat esterin hydrolyysi ja aromaattisen renkaan fluoriatomin korvautuminen reaktiolla N-metyylipiperatsiinin kanssa.'